“የህወሓት መሪዎች የትግራይን ህዝብ የስነ ልቡና ስጋታቸው ሰለባ   ሊያደርጉት እየሞከሩ ነው” ታጋይ አረጋሽ አዳነ
አዲስ አበባ፦ የህወሓት መሪዎች የትግራይን ሕዝብ የስነ- ልቡና ስጋታቸው ሰለባ ሊያደርጉት እየሞከሩ መሆኑን ታጋይ አረጋሽ አዳነ አስታወቁ ። የትግራይ ህዝብ የዴሞክራሲያዊ መብቱን የተነፈገ እና ፍትህ የተጠማ እንደሆነ አመለከቱ ። 
የህወሓት ነባር ታጋይ እና አሁን ላይ የአረና ትግራይ ሥራ አስፈጻሚ አባል ታጋይ አረጋሽ አዳነ በተለይ ከአዲስ ዘመን ጋዜጣ ጋር ባደረጉት ቃለ ምልልስ እንደተናገሩት፣ “የህወሓት መሪዎች የስነ- ልቡና ስጋታቸው ሰለባ ሊያደርጉህ እየሞከሩ ነው ። ምንም ቢሆን ምን ወደ ጦር መማዘዝና መሰል ነገሮች መግባት የለብህም፤ የለብንምም “ ብለዋል 
ምናልባት በማዕከላዊ መንግሥት በኩል ለህወሓት አመራሮች መነሻና ሰበብ ሊሆኑ የቻሉ ችግሮች ሊኖሩ ይችላሉ ያሉት ታጋይ አረጋሽ ፣ ወደ ፍልሚያ ከመሄድ ሁለቱም ኃይሎች ችግሮቻቸውን በውይይት እንዲፈቱ ጫና ማድረግ እንደሚገባ አመልክተዋል ። 
የጦርነትን አውዳሚነት ከትግራይ ህዝብ በላይ የሚያውቀው የለም። ሰላማዊ ንግግር እንጂ ጦር መፍትሄ ሊያመጣ እንደማይችል ያመለከቱት ታጋይ አረጋሽ ፣ ዋናው ጉዳይ የጦርነት ቀስቃሾቹ ልጆችና ቤተሰቦች ከሀገር ውጪ እንዳሉ የትግራይ ሕዝብ ሊያውቀው እንደሚገባ ጠቁመዋል። 
“በጦርነት ቅስቀሳቸው አንተን እና ልጆችህን ነው ለጦር የሚማግዱት “ ያሉት ታጋይ አረጋሽ ፣ በዚህ ጊዜ የትግራይ ህዝብ አርቆ አሳቢነት ትልቅ ቦታ እንዳለው አመልክተዋል ። የትግራይ ወጣቶችም እውነታውን ከስሜት በጠራ መልኩ በአግባቡ እንዲመለከቱትም ጠይቀዋል። 
የትግራይ ህዝብ አሁንም በህወሓት በትግል አደረጃጀትና ልምድ መሰረት ተጠርንፎ የተያዘ መሆኑን አመልክተው፣ ህዝቡ ከድርጅት አስተሳሰብ ውጪ እንዳያስብ በብዙ ጫናዎች ውስጥ እንዳሉ
 አመልክተዋል። 
ከህወሓት የተለየ አስተሳሰብ ያላቸው የትግራይ ሰዎች በአንድ ለአምስት አደረጃጀት ስለ ተለየው ሀሳባቸው ይገመገማሉ ፤ ነቀፌታ ይደርስባቸዋል፤ ሰው እንዳይቀርባቸው፣ እንዲገለሉና ማህበራዊ ህይወታቸው እንዲበላሽ ይደረጋል ብለዋል። 
የትግራይ ህዝብ ለነጻነቱ ሶስትና አራት ልጆቹን ቢልክም፤ በዛው ልክ መስዋዕትነት ቢከፍልም፤ እውነቱ ግን የትግራይ ህዝብ ከልማቱም ያልተጠቀመ፤ እንደነዚህ አይነት የተጠናከረ ጫና ያለበት ክልል እንደሆነ አስታውቀዋል። 
የትግራይ ህዝብ የዴሞክራሲያዊ መብቱ የተገፈፈ ፤ ፍትህም የተጠማ ፤ ወገንተኛነትና ጉቦኝነት እስከተቀበል ድረስ በስፋት ተንሰራፍቶ ዋጋ የሚያስከፍለው እንደሆነ ያመለከቱት ታጋይ አረጋሽ ፣ ከዚህም በላይ በብድር ስርዓት ለከፍተኛ ብዝበዛ እየተጋለጠ መሆኑንም አስታውቀዋል። 
የህወሓት አመራሮች በአሁኑ ወቅት የዲፋክቶ ስቴት ፤ የመገንጠል ጥያቄዎችን እና የመሳሰሉ ነገሮች ጎልተው እንዲሰሙ የሚያደርጉት ለህዝቡ አስበው እንዳልሆነ ጠቁመው ፣ ከመሀል አገር ሊመጣብን ይችላል ብለው የሚያስቡትን የተጠያቂነት ጉዳይ ለመሸሽ እንደሆነም ገልጸዋል ። 
ከትጥቅ ትግል ጀምሮ እስከ 2010 ዓ.ም ድረስ ለአንድነትና ለእኩልነት እታገላለሁ ሲል የነበረው ድርጅት ፤ ስልጣኑን ሲያጣ አዳዲስ መፈክሮችን ማስተጋባቱ ምንም አዲስ ነገር ስለተፈጠረ አይደለም፣ ስልጣን ከማጣታቸው ውጪ ብለዋል። 
በኢትዮጵያ የተፈጠረው የፖለቲካ ቀውስ በመላው ኢትዮጵያ ህዝብ ላይ መፈናቀል፣ አለመረጋጋት፣ የፀጥታ ችግር ወዘተ መፍጠሩን ያመለከቱት ታጋይ አረጋሽ፣ ይህ ደግሞ የጋራ ችግር ስለሆነ የኢትዮጵያ ህዝቦች በጋራ ሆነው ሊፈቱት
 ይገባል ብለዋል ።ህዝቡ በፖለቲካ መሪዎቹ ምክንያት ተበታትኖ እርስ በእርሱ ለመናቆር እድል መፍጠር እንደሌለበት አመልክተዋል። 
የችግሮች ሁሉ መፍትሄ የመጀመሪያ አማራጭ ሰላማዊና ዴሞክራሲያዊ የአንድነት ትግል መሆኑን አስታውቀው ፣የትግራይ ህዝብም ሆነ መላው የኢትዮጵያ ህዝብ በተለያየ መልኩ ለሚነገሩ አፍራሽ ድምጾች ጆሮ ሳይሰጥ ለአንድነቱና ለሰላሙ በጋራ መታገል ይጠበቅበታል ብለዋል ። 
“ካልተቀራረብን፣ ካልተደራደርንና በሰጥቶ መቀበል መርህ ተጋግዘን ካልሰራን አንድና ሁለት አካል ብቻውን ነገሮችን አስተካክሎ መሄድ አይችልም” ያሉት ታጋይ አረጋሽ፣ የዓመታት አገራዊ ልምድ እንደሚያሳየውም የአንድ አካል ሀሳብ ብቻ ጭኖ መሄድ ዘላቂነት እንደማይኖረው መሆኑን አመልክተዋል ። መንግሥት ደግሞ ሃይልም ስልጣንም የኢኮኖሚ መሰረትም ያለው እንደመሆኑ ለውጥ የሚያመጣ ሚናውን በአግባቡ መጫወት ይኖርበታል ብለዋል ። 
“የሁሉም ዓላማ አገር ማቅናት እንደመሆኑ፤ መንግሥትም ዝቅ ብሎና ቁጭ ብሎ የሌሎችን ሀሳብ ማዳመጥ፤ ጽንፍ ይዘው የሚሞግቱ ኃይሎችም ጠርዙን ለቅቀው ወደመሃል በመምጣት ሀሳቦችን እንደ ሀብት መጠቀም ይገባል። በሰጥቶ መቀበል መርህ መነጋገር፤ የጋራ መርሐ ግብር አውጥቶም መመራት፤ ከዛ ውጪ መሄድ ነውር የሚሆንበትን አካሄድ መፍጠር ይኖርበታል” ብለዋል ። 
“ለውጥ በአንድ ቀን የሚመጣ ሳይሆን ጊዜ የሚወስድ እና መስዋዕትነትን የሚጠይቅ ነው። ይሄን ለውጥ ከዳር ለማድረስም ስልጣን ላይ ለመቆየት ወይም ስልጣን ላይ ለመውጣት የሚታዩ ፍላጎቶችን ማስወገድ ይገባል። ይልቁንም አገርን አጽንቶ ትክክለኛ ምርጫን ስለማከናወን ማሰብ ይገባል። ህዝቡም በዚሁ ልክ እያሰበ በሰከነ መልኩ መንቀሳቀስ፤ አገርን መሰረት አድርጎም መስራት ይኖርበታል” ብለዋል ።
አዲስ ዘመን ሰኔ 23/2012
ወንደሰን ሽመልስ